62 Al-Sjabaab-vegters dood in Amerikaanse lugaanvalle | Netwerk24
18 Desember 2018 06:57
Die Amerikaanse leër het Maandag gesê dat 62 vegters van die Islamitiese groep Al-Sjabaab in ses lugaanvalle in Somalië dood is.
Die BBC berig dat militantes reeds Sondag in vier Amerikaanse lugaanvalle dood is. Nog vegters van Al-Sjabaab is in twee ander lugaanvalle dood.
Vegters van die Islamitiese groep Al-Sjabaab. Foto: Reuters
Dié lugaanvalle word as die dodelikste in Somalië beskou sedert Amerika se lugaanvalle in November 2017 tot die dood van 100 militantes gelei het.
Lugaanvalle in Somalië het toegeneem sedert pres. Donald Trump van die VSA in Januarie 2017 aan bewind gekom het. Die VSA het ’n reuse- militêre basis in Djiboeti vanwaar die lugaanvalle op die militantes geloods word. Al-Sjabaab, ’n groep met Al-Kaïda-bande, het nog nie op die jongste lugaanvalle kommentaar gelewer nie.
Volgens The Washington Post het die jongste lugaanvalle in die Somaliese hoofstad, Mogadisjoe, plaasgevind.
Na wat verneem word, het geen burgerlikes in die aanvalle omgekom nie.
Die jongste lugaanvalle bring die aantal vir 2018 te staan op 46, vergeleke met 31 in die ooreenstemmende tydperk verlede jaar. Die doel van die lugaanvalle is om Al-Sjabaab-vegters se bedrywighede in die streek tot ’n einde te bring.
Kol. Rob Manning, Amerikaanse militêre woordvoerder, het aan Aljazeera gesê dat die leër meer doeltreffend word om terroriste-organisasies in Somalië te elimineer.
‘Terroris’ steek 3 in Melbourne voor polisie hom skiet